**AKCIJSKI NAČRT UPRAVLJALCEV LOVIŠČ V ZVEZI Z ZAKONOM O NUJNIH UKREPIH ZARADI AFRIŠKE PRAŠIČJE KUGE PRI DIVJIH PRAŠIČIH**

[Z Zakonom o nujnih ukrepih zaradi afriške prašičje kuge pri divjih prašičih](https://www.uradni-list.si/glasilo-uradni-list-rs/vsebina/2020-01-3627/zakon-o-nujnih-ukrepih-zaradi-afriske-prasicje-kuge-pri-divjih-prasicih-znuapk) (Uradni list RS, št. 200/20; v nadaljnjem besedilu ZNUAPK), ki je začel veljati 30. 12. 2020, so določeni nujni ukrepi za preprečevanje in zgodnje odkrivanje afriške prašičje kuge (v nadaljnjem besedilu: APK) pri divjih prašičih, za zmanjšanje tveganja za vnos in širjenje APK v Republiki Sloveniji, nujni ukrepi za območja visokega tveganja ter nujni ukrepi za obvladovanje in izkoreninjenje APK pri divjih prašičih v Republiki Sloveniji.

Dne 23. 1. 2021 je začel veljati [Sklep o določitvi visoke stopnje ogroženosti zaradi afriške prašičje kuge pri divjih prašičih](https://www.uradni-list.si/glasilo-uradni-list-rs/vsebina/2021-01-0211) (Uradni list RS, št. 10/2021), s katerim je generalni direktor Uprave za varno hrano, veterinarstvo in varstvo rastlin na podlagi epizootioloških razmer glede APK v sosednjih državah za celotno območje Slovenije določil visoko stopnjo ogroženosti.

Z uveljavitvijo ZNUAPK in sklepa generalnega direktorja Uprave za varno hrano, veterinarstvo in varstvo rastlin (v nadaljnjem besedilu: UVHVVR) že veljajo in se izvajajo ukrepi, navedeni v I. in II. poglavju ZNUAPK. Za upravljalce lovišč to pomeni nekatere nove pravice in dolžnosti, katerih do sedaj niso imeli. Upravljalci lovišč morajopripraviti načrt ravnanja za lovce, ki vsebuje tudi biovarnostne ukrepe pri lovu.

**Načrt ravnanja za lovce**

Da bi izboljšali ozaveščenost vseh lovcev glede izvajanja biovarnostnih ukrepov pri lovu in postopkov ravnanja z odstreljenimi divjimi prašiči, najdenimi poginulimi divjimi prašiči in ŽSP, ZNUAPK uvaja obvezo, da vsak upravljavec lovišča pripravi načrt ravnanja za lovce.

Zaradi lažje priprave načrta, bo Ministrstvo za kmetijstvo, gozdarstvo in prehrano (v nadaljevanju: MKGP) v sodelovanju z UVHVVR, pripravilo predlog načrta ravnanja za lovce, ki bo objavljen na osrednjem spletnem mestu državne uprave v 30 dneh od uveljavitve tega zakona.

Po usklajevalnem sestanku na MKGP bomo osnutek predloga načrta objavili tudi na spletni strani LZS in ga posredovali vsem upravljavcem lovišč. Upravljavci lovišč pa pripravijo načrte ravnanja v skladu z ZNUAPK v 60 dneh od dneva objave predloga načrta ravnanja. V načrtu bodo podrobno opredeljene naloge lovcev in določene odgovorne osebe za izvajanje načrta pri posameznem upravljavcu lovišča.

Upravljavec lovišča načrt ravnanja objavi na sedežu lovske družine, na svoji spletni strani oziroma na krajevno običajen način. Z njegovo vsebino upravljavec lovišča seznani vse člane in morebitne lovske goste, dostopen mora biti vsakemu članu lovske družine. Upravljavec lovišča načrt ravnanja na zahtevo da na vpogled uradnemu veterinarju in lovskemu inšpektorju in ga tudi redno posodablja.

Za nakup opreme za izvajanje načrta ravnanja v posameznem lovišču, kot je oprema za čiščenje in razkuževanje obutve in opreme, čiščenje in razkuževanje vozil, nabava razkuževalnih barier ter nabava banjic oziroma vrečk za vleko oz. prevoz odstreljene živali od mesta odstrela do vozila oz. lovske zbiralnice je upravljavec lovišča upravičen do enkratnega nadomestila v višini 200 eurov. Upravljavec lovišča vloži zahtevek za izplačilo pri MKGP po objavi načrta. Vzorec obrazca za zahtevek bo dostopen na osrednjem spletnem mestu državne uprave.

Poleg tega so upravljalci lovišč dolžni izvajati tudi **naslednje ukrepe** za preprečevanje in zgodnje odkrivanje APK:

* upoštevati **prepoved prejemanja** in odpreme živih divjih prašičev na druge lokacije;
* izvajati **intenzivni odstrel** divjih prašičev, kjer je dovoljena posebna oprema (umetni viri svetlobe, nočna optika….),
* upoštevati **prepoved krmljenja** živalskih stranskih proizvodov (v nadaljevanju **ŽSP**) na krmiščih, do katerih dostopajo divji prašiči in omejitev krmljenja s krmo neživalskega izvora na krmiščih;
* pri lovu upoštevati načrt ravnanja oziroma **biovarnostne ukrepe** v zvezi z lovom;
* **poročati o** **najdbah poginulih divjih prašičev** in z njimi ustrezno ravnati.

**Prepoved prejemanja in odpreme živih divjih prašičev na druge lokacije**

Da bi preprečili oziroma zmanjšali možnost prenosa APK med divjimi prašiči v oborah in lovnih oborah, so prepovedane odpreme živih divjih prašičev iz lovišč in obor na druge lokacije v Republiki Sloveniji. Prepovedano je prejemanje živih divjih prašičev iz drugih držav članic Evropske unije in iz tretjih držav.

**Intenzivni odstrel divjih prašičev**

Za zagotavljanje zmanjšanja populacije divjih prašičev upravljavci lovišč izvajajo intenzivni odstrel ob upoštevanju biovarnostnih ukrepov v skladu z načrtom ravnanja iz ZNUAPK. To je eden od preventivnih ukrepov, ki bistveno vpliva na hitrost širjenja APK med divjimi prašiči in na čas, potreben za izkoreninjenje APK na določenem območju.

Da bi bili lovci pri izvajanju intenzivnega odstrela divjih prašičev čim uspešnejši, se z ZNUAPK dovoljuje uporaba posebne opreme pri izvajanju lova na divje prašiče, ki z do zdaj veljavno zakonodajo ni bila dovoljena. ZNUAPK tako poleg umetnih virov svetlobe, katerih uporaba se v utemeljenih primerih lahko dovoli že v skladu z veljavno lovsko zakonodajo, dovoljuje tudi uporabo strelnih namerilnikov z napravo za elektronsko ojačevanje svetlobe oziroma z infrardečo napravo ali namerilnikov s termičnim (IR) senzorjem, če so izdelani ali predelani tako, da se pritrdijo na orožje ali so njegov sestavni del, in umetnih virov svetlobe.

**Prepoved in omejitev krmljenja na krmiščih**

Z ZNUAPK se kot nujni ukrep zaradi velikega tveganja za vnos APK v populacijo divjih prašičev uvaja prepoved krmljenja z ŽSP in omejitev krmljenja s krmo neživalskega izvora na krmiščih, do katerih lahko dostopajo divji prašiči. V praksi to pomeni, da upravljavci lovišč na krmiščih, ki so registrirana v lovskoupravljavskih načrtih posameznih lovskoupravljavskih območij kot krmišča, na katerih se lahko polagajo ŽSP (npr. krmišča /mrhovišča za medveda, male zveri, divjega prašiča), z uveljavitvijo ZNUAPK ne bodo več smele krmiti z ŽSP iz lastnih zbiralnic niti z drugimi ŽSP, če so bila krmišča za tako dejavnost registrirana pri upravi. Tudi po uveljavitvi ZNUAPK bo na krmiščih, do katerih divji prašiči nimajo dostopa, dovoljeno krmljenje z ŽSP v skladu z dovoljenjem uprave.

Na krmiščih, do katerih dostopajo divji prašiči, je torej po uveljavitvi sklepa generalnega direktorja uprave dovoljeno le še zimsko krmljenje s silažo, senom in okopavinami ter privabljalno krmljenje s krmo neživalskega izvora. Omejitve glede krmljenja s krmo neživalskega izvora se ne nanašajo na lovne obore.

**Biovarnostni ukrepi v zvezi z lovom**

Ker je sklep generalnega direktorja UVHVVR glede visoke stopnje ogroženosti začel veljati prej, kot so pripravljeni načrti ravnanja, morajo lovci že zdaj v skladu z ZNUAPK pri lovu na divje prašiče in izvajanju lova na drugo divjad v loviščih, kjer gospodarijo tudi z divjimi prašiči, neposredno upoštevati **naslednje biovarnostne ukrepe**:

* **čiščenje in razkuževanje** obutve, opreme in vozil pred lovom in po njem ter kopanje psov;
* v primeru organiziranih lovov **odobritev vozil**, ki se uporabljajo v lovišču, zlasti za prevoz trupov divjih prašičev, s strani odgovorne osebe za izvajanje biovarnostnih ukrepov pri lovu ter za postopke z vozili pred lovom in po njem, oziroma preden zapustijo lovišče;
* **vodenje podatkov o udeležencih** na lovu, razen individualnega lova. Podatki zajemajo ime in priimek, naslov in kontaktne podatke vsakega udeleženca. Podatke zbira in hrani upravljavec lovišča;
* **postopek kategorizacije ŽSP** (iztrebljeni organi, kože in drugi ŽSP), postavitev zabojnikov za ŽSP in neškodljivo odstranjevanje ŽSP;
* **prijava najdenih poginulih divjih prašičev**.

**Ustrezno ravnanje z najdenimi poginulimi divjimi prašiči**

Najpomembnejši ukrep za zgodnje odkrivanje APK pri divjih prašičih je čimprejšnja najdba poginulih divjih prašičev, njihovo zbiranje in odstranitev iz lovišča. V ZNUAPK je določen postopek prijave najdbe poginulega divjega prašiča. Da bi zagotovili čim bolj preprosto poročanje o najdbi, se vse prijave opravijo na **telefonsko številko 112 – center za obveščanje**. Ob prijavi najditelj pove mesto najdbe (GPS koordinate pridobi s pomočjo mobilnega telefona) in svoje kontaktne podatke. Po prijavi najdbe in do prejetja nadaljnjih navodil mora najditelj vidno označiti mesto najdbe poginulega divjega prašiča. Če je bil najditelj v stiku s truplom domnevno okuženega divjega prašiča, mora čim bolj omejiti svoje gibanje, pri čemer vsaj 72 ur oziroma do prejetja obvestila o negativnem izvidu preiskave na APK, ne sme vstopati na gospodarstva, kjer redijo domače prašiče, in v obore z divjimi prašiči. Takoj po prihodu domov mora najditelj očistiti in po možnosti razkužiti obleko, obutev in opremo, ki je prišla v stik s sumljivo živaljo.

Ker so najdeni poginuli in povoženi divji prašiči lahko vir prenosa APK, je prepovedano odstranjevanje spodnje čeljusti ali katerega koli drugega dela najdenega poginulega divjega prašiča, ne glede na ocenjeni vzrok pogina. Za namene evidentiranja izgub upravljavec lovišča kot dokaz za izgubo komisiji lovsko upravljavskega območja predloži kopijo listine o odvozu ŽSP.